На основу члана 9. ст.1. и 5. Закона о стратешкој процени утицаја на животну средину (,, Службени гласник РС“, бр.135/04 и 88/10, по прибављеном Мишљењу органа за заштиту животне средине општинске управе општине Гаџин Хан, број: 501-350-504/24-IV/02 од 09.07.2024.године и Мишљења ,,Јавног предузећа Дирекција за изградњу и комуналне делатности“ Гаџин Хан , број: 1158-1 од 02.07.2024. године и члана 40. Статута општине Гаџин Хан ( ,,Службени лист града Ниша „ , бр. 10/19,101/19,89/22), Скупштина општине Гаџин Хан, на седници одржаној дана --------- године , доноси

ОДЛУКУ

О ИЗРАДИ СТРАТЕШКЕ ПРОЦЕНЕ УТИЦАЈА ПРОСТОРНОГ ПЛАНА ОПШТИНЕ ГАЏИН ХАН 2026 - 2035 НА ЖИВОТНУ СРЕДИНУ

Члан 1.

Приступа се изради Стратешке процене утицаја Просторног плана општине Гаџин Хан 2026 - 2035 на животну средину (у даљем тексту: Стратешка процена).

Члан 2.

Разлози за израду Стратешке процене дефинисани су на основу територијалног обухвата и могућих утицаја Просторног плана општине Гаџин Хан 2026 - 2035. (у даљем тексту: Просторни план) на животну средину, на следећи начин:

* значај просторног плана за заштиту животне средине и одрживи развој произилази из потребе да се заштити животна средина, побољша квалитет живота и обезбеди одрживи развој у општини Гаџин Хан;
* потребе да се у планирању просторног развоја општине Гаџин Хан сагледају стратешка питања заштите животне средине и обезбеди њихово решавање на одговарајући начин;
* чињенице да Просторни план представља оквир за припрему и реализацију плана развоја , развојних пројеката, програма и инвестиционих одлука.

Члан 3.

Стратешка процена ће се радити истовремено са израдом Просторног плана, за територију општине Гаџин Хан.

Члан 4.

Израда Стратешке процене заснована је на студијско-аналитичкој документацији из области просторног планирања, заштите животне средине, заштите природе као и другој релевантној документацији.

Члан 5.

Стратешком проценом биће разматрана питања заштите ваздуха,вода земљишта, живог света, природе, као и друга питања за која се у току израде утврди да захтевају одговарајућу обраду.

Члан 6.

Извештај о стратешкој процени, као документ којим се приказује поступак израде Стратешке процене, резултати до којих се дошло и начин интегрисања у поступак припреме Просторног плана, садржи:

* полазне основе Стратешке процене: обухват, предмет и циљеви Просторног плана, захтеви заштите животне средине из релеватних планских и других докумената ;
* опште и посебне циљеве Стратешке процене и индикаторе;
* процену могућих утицаја на животну средину: приказ стања животне средине на подручју Просторног плана; варијанте развоја планског подручја, укључујући сценарио нултог развоја и варијанте развоја и заштите планског подручја повољне са аспекта заштите животне средине; процену утицаја варијантних решења на животну средину; опис мера за спречавање и ограничавање негативних и увећање позитивних утицаја на животну средину; поређење варијантних решења и приказ разлога за избор најповољнијег; процену утицаја планских решења на животну средину, опис мера за спречавање и ограничавање негативних и увећање позитивних утицаја на животну средину; начин на који су при процени узети у обзир елементи животне средине и карактеристике утицаја;
* смернице за израду стратешких процена на нижим хијерархијским нивоима;
* програм праћења стања животне средине у току спровођења Просторног плана;
* приказ коришћене методологије;
* приказ начина одлучивања, опис разлога одлучујућих за избор Просторног плана са аспекта разматраних варијантних решења и приказ начина на који су питања животне средине укључена у Просторни план;
* учешће заинтересованих страна у поступку израде и разматрања Извештаја о стратешкој процени;
* извод из Стратешке процене ( закључак- нетехнички резиме).

Члан 7.

Носилац израде Стратешке процене ће бити изабран у складу са чланом 10. Закона о стратешкој процени утицаја на животну средину.

Члан 8.

Рок за израду извештаја о стратешкој процени је 12 месеци од дана ступања на снагу одлуке о изради Просторног плана.

Члан 9.

Учешће заинтересованих органа и организација у разматрању Извештаја о стратешкој процени обезбеђује се достављањем Извештаја о стратешкој процени на мишљење.

Учешће јавности у разматрању Извештаја о стратешкој процени обезбеђује се у оквиру јавног увида у Нацрт Просторног плана.

Члан 10.

Средства за израду Стратешке процене обезбедиће се из буџета општине Гаџин Хан и других извора у складу са законом.

Члан 11.

Одлука о изради Стратешке процене је саставни део Одлуке о изради Просторног плана општине Гаџин Хан 2026 - 2035. и објављује се у ,, Службеном листу града Ниша“.

Члан 12.

Ова одлука ступа на снагу даном ступања на снагу Одлуке о изради Просторног плана општине Гаџин Хан.

СКУПШТИНА ОПШТИНЕ ГАЏИН ХАН

ДАНА: \_\_\_\_\_\_\_\_\_\_ ГОДИНЕ; БРОЈ:\_\_\_\_\_\_\_\_\_\_\_

Председник

Милисав Филиповић